Zindzi Mandela sterfZindzi Mandela. (Foto: Twitter) Zindzi Mandela, dogter van oudpres. Nelson Mandela en sy eksvrou wyle Winnie Madikizela-Mandela, is Maandag in die ouderdom van 59 dood. Mandela, Suid-Afrika se ambassadeur na Denemarke, is Maandag in die vroeë oggendure ná ŉ kort siekte dood, het ŉ familielid aan die SAUK gesê. Zindzi Mandela was in haar eie reg ŉ politieke en sosiale aktivis en is deur haar ma grootgemaak nadat Nelson Mandela in hegtenis geneem is terwyl sy nog ŉ baba was. Hy is 27 jaar tronkstraf opgelê vir sy rol om die apartheidsregering te beveg en het ná die eerste demokratiese verkiesing in 1994 Suid-Afrika se eerste swart president geword. Zindzi Mandela se kinderdae en skoolonderrig is deurlopend ontwrig deur haar politieke aktivis-ma se gereelde botsings met die apartheidsregering. Sy is na Swaziland gestuur om daar skool te gaan en het in 1985 ŉ regsgraad aan die Universiteit van Kaapstad verwerf. Sy was ook geen vreemdeling vir omstredenheid nie en het groot woede veroorsaak met haar twiets oor grondhervorming. Sy het verlede jaar onder meer op sosiale media na wit mense verwys as lafaards en “stelende verkragter-afstammelinge” van Jan van Riebeeck. ŉ Klagte oor dié uitlatings is onder meer by die Menseregtekommissie aanhangig gemaak. Naledi Pandor, minister van buitelandse sake, het Mandela destyds oor haar uitlatings oor die vingers getik en beveel om nie te vergeet dat sy ŉ verteenwoordiger van Suid-Afrika en pres. Cyril Ramaphosa is nie – en dat sy haar ten alle tye só moet gedra. Pandor het Maandag, kort ná die nuus oor Mandela se dood, haar medelye met Mandela se familie, vriende en kollegas betuig. Die departement was in daardie stadium nog besig om besonderhede oor haar dood in te samel en het gesê hy sal later meer omvattend reageer. “Zindzi sal nie net onthou word as die dogter van ons strugglehelde tata Nelson en mama Winnie Mandela nie, maar as ŉ struggleheldin in eie reg. Sy het Suid-Afrika goed gedien.” Zindzi was die jongste van Nelson Mandela se twee dogters saam met sy tweede vrou Winnie, van wie hy in 1996 geskei is. Die oudpresident het ses kinders gehad, onder wie vier saam met sy eerste vrou Evelyn. Zindzi Mandela se dood Maandag kom presies 51 jaar nadat haar ouer halfbroer, Thembekile, op 13 Julie 1969 in ŉ motorongeluk dood is.